Հենց այդ հանգամանքը որոշակի խուճապ է առաջացրել Ադրբեջանի ԱԳՆ-ում: Խուճապ ոչ այն պատճառով, որ Հայաստանը պատրաստվում է գրոհի, այլ՝ որ Հայաստանը չի պատրաստվում տեղի տալ շանտաժին ու նահանջել, այսինքն՝ շանտաժը չի աշխատում: Իսկ դրան զուգահեռ, պարզվում է, որ չի աշխատում նաև Ադրբեջանի էլեկտրամատակարարման համակարգը, և բավական է մի թեթև վթար Մինգեչաուրի ՀԷԿ-ում, և Ադրբեջանն առանց էլեկտրականության է: Հզորության մասին ցուցադրությունների ֆոնին այդ ամենը փուչիկի աղմկոտ պայթյուն է, ոչ ավելին, որն Ադրբեջանի արտգործնախարարության խոսնակը փորձում է քողարկել իբրև թե Հայաստանի տկարության մասին հայտարարությամբ՝ դրանով բացատրելով ներքին զորքերի սահման ուղարկելու որոշումը: Անհասկանալի է այդ դեպքում, թե ինչու է Բաքուն հայկական կողմի տկարությունը բնորոշում «ռազմական արկածախնդրություն»: